**ก้าวแรก  สู่ระบบประกันคุณภาพการศึกษา**

**ของโรงเรียนไทยรัฐวิทยา 95 (วัดโพธิ์ทองบน)**

                พระราชบัญญัติการศึกษาแห่งชาติ พ.ศ. 2542 หมวด 6 กำหนดให้สถานศึกษามีมาตรฐานและการประกันคุณภาพการศึกษา เพื่อให้มั่นใจว่าสามารถจัดการศึกษาได้คุณภาพ  ผู้สำเร็จการศึกษามีคุณลักษณะอันพึงประสงค์ตามที่กำหนด  และสอดคล้องกับความต้องการของสังคม ณ บัดนี้ ถึงเวลาแล้วที่สถานศึกษาในประเทศของเราต้องร่วมใจพร้อมกันพัฒนาคุณภาพการศึกษาด้วยการประกันคุณภาพการศึกษา โรงเรียนไทยรัฐวิทยา 95 (วัดโพธิ์ทองบน)   ได้ประกาศนโยบายประกันคุณภาพการศึกษาของโรงเรียนไทยรัฐวิทยา 95 (วัดโพธิ์ทองบน)  ตั้งแต่ พ.ศ. 2546  เพื่อพัฒนาคุณภาพทางการศึกษา  ดังนั้นการประกันคุณภาพการศึกษาจึงเป็นภารกิจที่สถาบันในสังกัดกระทรวงศึกษาธิการต้องตระหนักและผลักดันให้มีการดำเนินการอย่างมีกลไกที่ชัดเจนในการควบคุมคุณภาพขององค์ประกอบต่าง ๆ  ที่มีผลต่อประกันคุณภาพการศึกษาตั้งแต่ปัจจัยนำเข้าจนถึงผลผลิต คือ ผู้สำเร็จการศึกษา เพื่อเป็นหลักประกันในการผลิตบุคลากรทางการศึกษาให้มีคุณภาพ  อันจะนำไปสู่ความเจริญก้าวหน้าของประเทศชาติ

                โรงเรียนไทยรัฐวิทยา 95 (วัดโพธิ์ทองบน) เป็นสถาบันการศึกษาหนึ่งในสังกัดกระทรวงศึกษาธิการที่เห็นความจำเป็นของการประกันคุณภาพการศึกษา และได้รับเอาระบบประกันคุณภาพการศึกษา มาพัฒนาคุณภาพการจัดการศึกษาของนักเรียน ซึ่งในปัจจุบันโรงเรียนของเราได้ผ่านการตรวจรับรองจากสถาบันรับรองมาตรฐานและประเมินคุณภาพการศึกษา สมศ. (องค์การมหาชน) สำหรับระบบประกันคุณภาพการศึกษาที่เราดำเนินการควบคู่กับระบบคุณภาพ  มาตลอด ขณะนี้กำลังมีการดำเนินการอย่างเป็นรูปธรรมและต่อเนื่อง  โดยมีการพัฒนาระบบควบคู่กับการพัฒนาคน เริ่มต้นด้วยเรามีโครงสร้างองค์กรที่มีหน่วยงานประกันคุณภาพที่ผู้รับผิดชอบ สามารถบริหารงานขึ้นตรงต่อผู้อำนวยการ ขณะเดียวกันได้จัดอบรมให้ความรู้แก่ครูและบุคลากรทุกคนได้รู้จักกับระบบประกันคุณภาพการศึกษา  หรือที่มักเรียกกันติดปากว่า “คิว เอ” (Quality assurance : QA) ทุกคนเริ่มคุ้นเคยกับคำว่าการประกันคุณภาพการศึกษามากขึ้น

การทำงานที่เป็นระบบโดยมีแนวความคิดในการปฏิบัติงานแบบ PDCA (P คือ Plan การวางแผน,  D คือ Do การลงมือทำตารมแผน,  C คือ Check การประเมิน  
การตรวจสอบ การวิเคราะห์ และ  A คือ action การตัดสินใจว่าจะทำอย่างไรต่อไป  
 จะปรับปรุง จะพัฒนา จะแก้ไข ป้องกัน จะกำหนดเป็นมาตรฐานเป็นกติกา เป็นเอกสาร   โรงเรียนไทยรัฐวิทยา 95 (วัดโพธิ์ทองบน) กำลังพัฒนาให้เกิดเป็นวงจรการทำงานแบบ  PDCA และมีการเขียนการทำงานไว้เป็นลายลักษณ์อักษรเป็นหลักฐานการทำงาน

**PDCA วงจรควบคุมคุณภาพ**

PDCA คืออะไร

                PDCA  เป็นกิจกรรมพื้นฐานในการบริหารคุณภาพ ดร.วอล์ทเตอร์  ชิวฮาร์ท  เป็นผู้พัฒนาขึ้นเป็นคนแรกใน ปี ค.ศ. 1939  และ ดร.เอดวาร์ด  เดมิ่ง  เป็นผู้นำมาเผยแพร่ในประเทศญี่ปุ่น ในปี ค.ศ. 1950 จนเป็นที่รู้จักกันแพร่หลายในชื่อ วัฎจักร์เดมิ่ง (Deeming Cycle) หรือวงจรควบคุมคุณภาพ (Quality Control Circel : PDCA) หรือวัฎจักร์แห่งการบริหารคุณภาพการศึกษาได้นำPDCA มาใช้ในการบริหารคุณภาพในกิจกรรมต่าง ๆ ทุกระดับการบริหารและการปฏิบัติ

                PDCA  ย่อมาจาก Plan – Do – Check – Act  ซึ่งแปลว่า วางแผน – ปฏิบัติ – ตรวจสอบ – ปรับปรุง ซึ่งต้องดำเนินการอย่างมีวินัย ให้ครบวงจร หมุนเวียน พัฒนาไปไม่มีหยุดไม่มีหย่อน

ศ.ดร.ฮิโตชิ  คุ  กล่าวว่า จุดมุ่งหมายที่แท้จริงของ PDCA ซึ่งเป็นกิจกรรมพื้นฐานในการบริหารคุณภาพนั้น  มิใช่เพียงแค่การปรับแก้ผลลัพธ์ ที่เบี่ยงแบนออกไปจากเกณฑ์มาตรฐาน ได้กลับมาอยู่ในเกณฑ์ที่ต้องการเท่านั้น  แต่แนวก่อให้เกิดการปรับปรุงตน ในแต่ละรอบของ PDCA อย่างต่อเนื่องอย่างเป็นระบบ และอย่างมีการวางแผนที่ม้วนไต่สูงขึ้นไปเรื่อย ๆ

                ดังนั้นจึงอาจกล่าวได้ว่า การทำงานที่เป็นระบบ ก็คือการทำงานที่เป็นแบบ PDCA และมีการเขียนการทำงานนั้นไว้เป็นลายลักษณ์อักษร(เป็นเอกสาร) มีหลักฐานการทำงานเป็นบันทึก ที่สามารถตรวจสอบได้ภายหลัง

**วงจรควบคุมคุณภาพ PDCA มีภารกิจหลัก 4 ขั้นตอน**

                ขั้นที่ 1 การวางแผน (Plan – P)

                ขั้นที่ 2 การปฏิบัติตามแผน (DO – D)

                ขั้นที่ 3 การตรวจสอบผลการปฏิบัติ (Check – C)

                ขั้นที่ 4 การแก้ไขปัญหา (Act – A)

**ขั้นตอนที่ 1 การวางแผน (PLAN)** การวางแผนงานจะช่วยพัฒนาความคิดต่าง ๆ เพื่อนำไปสู่รูปแบบที่เป็นจริงขึ้นมาในรายละเอียดให้พร้อมในการเริ่มต้นลงมือปฏิบัติ (DO) ซึ่งลักษณะของแผนงานที่ดี มีลักษณะ 5 ประการ ได้แก่

                1. มีความชัดเจนเป็นรูปธรรม สามารถปฏิบัติได้ (REALISTIC)

                2. สามารถเข้าใจได้ (UNDERSTANDABLE)

                3. สามารถวัดได้ (MEASURABLE)

                4. มีการกำหนดพฤติกรรมประกอบ (BEHAVIORAL)

                5. สามารถทำได้สำเร็จ (ACHIEVABLE)

**ขั้นตอนการวางแผน**

                1. กำหนดขอบเขตของปัญหาให้ชัดเจน

                2. กำหนดวัตถุประสงค์และเป้าหมาย

                3. กำหนดวิธีการที่จะบรรลุถึงวัตถุประสงค์ และเป้าหมายให้ชัดเจนและถูกต้องแม่นยำที่สุดเท่าที่เป็นไปได้

**ขั้นตอนที่  2 ปฏิบัติ (DO)**ประกอบด้วยการทำงาน 3 ระยะ

                1. การวางแผนกำหนดการ

                    - การแยกแยะกิจกรรมต่าง ๆ ที่ต้องการกระทำ

                    - กำหนดเวลาที่คาดว่าต้องใช้ในกิจกรรมแต่ละอย่าง

                    - การจัดสรรทรัพยากรต่าง ๆ

                2. การจัดการแบบแมทริกซ์ (Matrix Management) การจัดการแบบนี้ สามารถช่วยดึงเอาผู้เชี่ยวชาญหลายแขนงจากแหล่งต่าง ๆ มาได้ และเป็นวิธีช่วยประสานงานระหว่างฝ่ายต่าง ๆ

                3. การพัฒนาขีดสามารถในการทำงานของผู้ร่วมงาน

                    - ให้ผู้ร่วมงานเข้าใจถึงงานทั้งหมดและทราบเหตุผลที่ต้องกระทำ

                    - ให้ผู้ร่วมงานพร้อมในการใช้ดุลยพินิจที่เหมาะสม

                   - พัฒนาจิตใจให้รักการร่วมมือกัน

**ขั้นตอนที่ 3 การตรวจสอบ (CHECK)** การตรวจสอบ ทำให้รับรู้สภาพการณ์ของงานที่เป็นอยู่ เปรียบเทียบกับสิ่งที่วางแผน ซึ่งมีกระบวนการดังนี้

                1. กำหนดวัตถุประสงค์ของการตรวจสอบ

                2. รวบรวมข้อมูล

                3. พิจารณากระบวนการทำงานเป็นตอน ๆ เพื่อแสดงจำนนวน และคุณภาพของผลงานที่ได้รับในแต่ละขั้นตอน เปรียบเทียบกับที่ได้วางแผนไว้

                4. การรายงาน จะเสนอผลการประเมินรวมทั้งมาตรการป้องกันความผิดพลาดหือความล้มเหลว

                    4.1 รายงานเป็นทางการอย่างสมบูรณ์

                    4.2 รายงานแบบย่ออย่างไม่เป็นทางการ

**ขั้นตอนที่ 4 การแก้ไขปัญหา (ACT)**  ผลของการตรวจสอบ หากพบว่าเกิดข้อบกพร่องขึ้น ทำให้งานที่ได้ไม่ตรงตามเป้าหมายหรือผลงานไม่ได้มาตรฐาน ให้ปฏิบัติการแก้ไขปัญหาตามลักษณะปัญหาที่ค้นพบ ถ้าผลงานเบี่ยงเบนไปจากเป้าหมาย ต้องแก้ไขที่ต้นเหตุ และถ้าพบความผิดปกติใด ๆ ให้สอบสวนค้นหาสาเหตุแล้วทำการป้องกัน เพื่อมิให้ความผิดปกตินั้น เกิดขึ้นซ้ำอีกทั้งนี้ในการแก้ไขปัญหา เพื่อให้ผลงานได้มาตรฐานอาจใช้มาตรการดังต่อไปนี้

                1. การชี้แจงให้ตระหนักถึงนโยบายขององค์กร

                2. การปรับปรุงระบบหรือวิธีการทำงาน

**การทำงานที่เป็น  PDCA หรือการทำงานที่เป็นระบบ มีประโยชน์อย่างไร แสดงถึงอะไร**

ดังได้กล่าวมาแล้วว่า จุดมุ่งหมายที่แท้จริงของ PDCA มิใช่เพียงแค่ปรับแก้ผลลัพธ์การทำงานที่เบี่ยงเบนออกไปจากมาตรฐาน  แต่เพื่อก่อให้เกิดการปรับปรุงงานในแต่ละรอบของ PDCA อย่างต่อเนื่อง อย่างเป็นระบบ และอย่างมีการวางแผนแบบ PDCA ที่ม้วนไต่สูงขึ้นไปเรื่อย ๆ ลักษณะการทำงานเช่นนี้ จะเป็นประโยชน์ในการบริหาร เพราะจะทำให้การทำงานนั้นมีประสิทธิภาพ นั่นหมายถึงงานบรรลุผลที่ต้องการ งานที่บรรลุนั้นประหยัดทั้งพลังงาน เวลา และค่าใช้จ่าย งานที่บรรลุนั้น สร้างความพึงพอใจ  นอกจากนั้นการทำงานที่เป็น   PDCA ยังก่อให้เกิดประโยชน์ด้านอื่น ๆ ตามมาอีก เช่น

1. ระดับบุคคลได้แก้ไขจุดบกพร่อง และพัฒนาตนเอง

2. สามารถจัดการกับวิกฤติที่เกิดขึ้นในการทำงานได้ทันท่วงที

3. มีการถ่ายทอดและแลกเปลี่ยนความรู้ซึ่งกันและกัน

4. สร้างภาวะผู้นำให้แก่บุคลากรในองค์กร

5. เกิดนวัตกรรมอันเป็นผลจากการพัฒนาอย่างต่อเนื่อง

6. ยกระดับมาตรฐานสู่ความเป็นเลิศขององค์กร

จากการที่บุคลากรสร้างนิสัยการทำงานแผน PDCA อันเป็นผลให้เกิดการปรับปรุงคุณภาพอย่างต่อเนื่องนั้น ย่อมแสดงให้เห็นถึงวัฒนธรรมการทำงานที่มีคุณภาพมาตรฐาน และเป็นองค์กรแห่งคุณภาพที่จะสร้างความพึงพอใจและมั่นใจต่อสังคมในที่สุด

**ใครบ้างที่ต้องทำงานแบบ PDCA**

                ในการบริหารคุณภาพ ถือว่า คนเป็นศูนย์กลางแห่งคุณภาพ และหัวใจสำคัญของการบริหารคุณภาพคือ การพัฒนาและสร้างจิตสำนึกให้แก่หัวหน้าฝ่าย หัวหน้ากลุ่ม/หัวหน้างาน และผู้ปฏิบัติงานทุกระดับชั้นทั่วทั้งองค์กร ว่าคุณภาพ เป็นสิ่งสำคัญต่อผลผลิต / ลูกค้า จิตสำนึกที่มุ่งมั่นสร้างความพึงพอใจให้ผลผลิต/ลูกค้า เป็นสิ่งที่มีความหมายอย่างยิ่ง เพราะนั้นหมายถึง จะนำไปสู่การเจริญเติบโตและความมีคุณภาพขององค์กร

                ดังนั้น ในการปฏิบัติงานหรือกิจกรรมต่าง ๆ ของทุกระดับชั้นจะต้องทำงานแบบ PDCA และทำให้เกิดความเชื่อมโยงกันทุกระดับ

**PDCA กับการประกันคุณภาพการศึกษา**

**การประกันคุณภาพการศึกษา**หมายถึง การบริหารจัดการและการดำเนินกิจกรรมตามภารกิจปกติของสถานศึกษา เพื่อพัฒนาคุณภาพของผู้เรียนอย่างต่อเนื่อง  ซึ่งจะเป็นการสร้างความมั่นใจให้กับผู้รับบริการทางการศึกษาทั้งผู้รับบริการโดยตรง ได้แก่ ผู้เรียนและผู้ปกครองและผู้รับบริการทางอ้อม ได้แก่ สถานประกอบการ ประชาชน และสังคม โดยรวมว่าการดำเนินงานของสถานศึกษาจะมีประสิทธิภาพ และทำให้ผู้เรียนมีคุณภาพหรือคุณลักษณะที่พึงประสงค์ตามมาตรฐานการศึกษาที่กำหนดการประกันคุณภาพมีแนวคิดอยู่บนพื้นฐานของการ “ป้องกัน” ไม่ให้เกิดการทำงานที่ไม่มีประสิทธิภาพและผลผลิตไม่มีคุณภาพ

                ระบบประกันคุณภาพการศึกษาที่ได้มีการพัฒนากันอยู่ในขณะนี้ มีแนวคิดเพื่อส่งเสริมและเสนอแนวทางเกี่ยวกับการพัฒนาคุณภาพทางการศึกษา โดยมีการดำเนินงาน 3 ขั้นตอน ดังนี้

                1.  การควบคุมคุณภาพ เป็นการกำหนดมาตรฐานคุณภาพ และการพัฒนาสถานศึกษาให้เข้าสู่มาตรฐาน

                2. การตรวจสอบคุณภาพ เป็นการตรวจสอบและติดตามผลการดำเนินงานให้เป็นไปตามมาตรฐานที่กำหนด

                3. การประเมินคุณภาพ เป็นการประเมินคุณภาพของสถานศึกษา โดยหน่วยงานที่กำกับดูแลในเขตพื้นที่และหน่วยงานต้นสังกัดในส่วนกลาง ซึ่งถึงแม้จะเป็นตามหลักการบริหารนั้น การประกันคุณภาพภายในเป็นกระบวนการบริหารจัดการเพื่อให้บรรลุเป้าหมายในการพัฒนาคุณภาพให้เป็นไปตามมาตรฐานที่ต้องการ

                หลักการและกระบวนการบริหารดังกล่าว เป็นสิ่งที่ใช้ในการทำงานให้ประสบความสำเร็จ โดยจะต้องมีกระบวนการวางแผน ทำตามแผน ตรวจสอบ ประเมินผลและพัฒนาปรับปรุงอยู่เสมอ  เพื่อให้การทำงานได้ผลและมีคุณภาพดี

                ในภาคธุรกิจ อุตสาหกรรม และบริการก็มีการใช้กระบวนการนี้ในการบริหาร เพื่อพัฒนาปรับปรุงคุณภาพของสินค้า และบริการตลอดเวลา  ทำให้เป็นที่พอใจของลูกค้าสามารถขายสินค้าได้และมีกำไร

                สำหรับการศึกษานั้น ไม่เหมือนธุรกิจเพราะการศึกษาไม่ได้หวังผลกำไรเป็นตัวเงิน แต่ผลที่ได้เป็นคุณภาพในด้านต่าง ๆ ของคน อย่างไรก็ตามกระบวนการบริหารเพื่อพัฒนาคุณภาพทางการศึกษาก็สามารถนำแนวคิดและกระบวนการข้างต้นมาใช้ได้  โดยปรับให้เหมาะสมกับกระบวนการพัฒนาการศึกษา ซึ่งเป็นการพัฒนาคน

                การที่สถานศึกษาจะจัดการศึกษาให้ดีมีคุณภาพ เพื่อสร้างคนที่มีคุณภาพนั้น  ก็เปรียบเสมือนกับการสร้างบ้าน โดยคนในบ้านจะต้องมีเป้าหมายที่ชัดเจน  ว่าต้องการบ้านนั้นเพื่อประโยชน์อะไร  แล้วจึงออกแบบแปลนในระหว่างการก่อสร้าง ก็จะต้องตรวจสอบว่าตรงกับแบบแปลนหรือไม่ วัสดุที่ใช้เป็นไปตามข้อกำหนดหรือไม่ มีความมั่นคงเพียงใด ระบบน้ำไฟเป็นอย่างไร  ถ้าพบสิ่งใดที่เป็นข้อบกพร่องก็ปรับปรุงแก้ไขได้ในทุกขั้นตอน  ซึ่งจะทำให้บ้านที่ก่อสร้างขึ้นมา มีความแข็งแรง สวยงาม มั่นคง ตรงตามเป้าหมายที่ต้องการ

                กระบวนการพัฒนาคนในสถานศึกษาก็เหมือนกัน กับการสร้างบ้าน เพียงแต่การสร้างบ้านนั้นต้องใช้สถาปนิก ซึ่งเป็นบุคคลภายนอกมาดำเนินการและเมื่อสร้างเสร็จแล้วก็เสร็จเลย ไม่ต้องทำต่อ  แต่กระบวนการสร้างคนนั้น ผู้ที่เป็นสถาปนิกคือ ครู และผู้บริการ ซึ่งเป็นบุคลากรภายในจะต้องร่วมกัน พัฒนาเด็กให้มีคุณภาพดีและต้องดำเนินการอย่างต่อเนื่องโดยไม่หยุด  ผู้บริหารและครูในสถานศึกษามีการร่วมกันกำหนดเป้าหมายที่ชัดเจน  ว่าต้องการพัฒนาเด็กให้มีคุณสมบัติเป็นอย่างไร  และถ้าจะให้เด็กมีคุณสมบัติดังกล่าวแล้ว ก็ต้องช่วยกันคิด และช่วยกันวางแผน (Plan) ว่าจะต้องทำอย่างไร แล้วช่วยกันทำ (Do) ช่วยกันตรวจสอบ (Check) และปรับปรุงแก้ไขข้อบกพร่อง  (Action) เพื่อให้บรรลุตามเป้าหมายที่กำหนดอย่างต่อเนื่อง  เพื่อพัฒนาปรับปรุงคุณภาพให้ดีขึ้นอยู่ตลอดเวลา  โดยร่วมกันทำงานเป็นทีม

                การประกันคุณภาพภายในสถานศึกษาจึงเป็นกระบวนที่บุคลากรทุกฝ่ายในสถานศึกษาร่วมกันวางแผน กำหนดเป้าหมายและวิธีการ ลงมือทำตามแผนในทุกขั้นตอน มีการบันทึกข้อมูลเพื่อร่วมกันตรวจสอบผลงาน หาจุดเด่น จุดที่ต้องปรับปรุงแล้ว ร่วมกันปรับปรุงแผนงานนั้น ๆ โดยมุ่งหวังให้มีประสิทธิภาพในการบริหารจัดการสถานศึกษาที่เน้นคุณภาพของผู้เรียนเป็นสำคัญ

                แนวคิดการทำงานที่เป็นระบบเช่นนี้จะช่วยสร้างความเป็นน้ำหนึ่งใจเดียวกันภายในสถานศึกษา เกิดความรู้สึกว่าเป็นงานปกติ  เป็นการมองตนและประเมินตนเอง ซึ่งจะทำให้สถานศึกษามีฐานข้อมูลที่มั่นคงเป็นจริง พร้อมเสมอต่อการตรวจสอบจากหน่วยงานภายนอก (สมศ.)

                สำหรับโรงเรียนไทยรัฐวิทยา 95 (วัดโพธิ์ทองบน) ได้จัดให้มีการประเมินคุณภาพภายใน ทั้งในระดับฝ่ายและระดับวิทยาลัย โดยนำแนวคิดการทำงานที่เป็นระบบ PDCA มาผนวกเข้ากับระบบ  KPI  หรือดัชนีคุณภาพ เพื่อให้บรรลุผลตามเป้าหมายที่กำหนดอย่างต่อเนื่อง  ผลจากการประเมินคุณภาพภายในอย่างต่อเนื่อง ทำให้โรงเรียนมั่นใจในประสิทธิภาพ และประสิทธิผลในการบริหารงานของโรงเรียน และพร้อมรับการประเมินคุณภาพภายนอกจากสำนักรับรองมาตรฐานและประเมินคุณภาพการศึกษาในรอบที่สาม

**แนวทางการพัฒนาคุณภาพบุคคลด้วยการทำงานแบบ PDCA ควบคู่ไปกับการประกันคุณภาพการศึกษา**

                แม้ว่าผลของการประเมินคุณภาพภายนอก จะอยู่ในระดับที่น่าพอใจก็ตาม  วิทยาลัยก็ยังจะต้องพัฒนาคุณภาพ มาตรฐาน ของสถานศึกษาให้ได้มาตรฐานระดับสากลต่อไป จึงได้กำหนดนโยบายการประกันคุณภาพการศึกษา ในปี 2546 ไว้ว่า “เพิ่มคุณค่า พัฒนาอย่างต่อเนื่อง”  ทั้งนี้มีจุดมุ่งหมายที่จะพัฒนาคุณภาพในระดับบุคคล เพราะถือว่าคนคือทรัพยากรสำคัญในการที่จะทำให้เกิดคุณภาพและเพิ่มคุณค่าขององค์กร

                ดังนั้นการพัฒนาคน ด้วยการทำงานแบบ PDCA ควบคู่กับการประกันคุณภาพภายในนั้น  น่าจะเป็นหนทางหนึ่งในการพัฒนาคุณภาพระดับบุคคล  บุคลากรทุกระดับ ควรทำความเข้าใจการทำงานอย่างมีระบบ PDCA  และทุกขั้นตอนของ P-D-C-A  ต้องใช้คู่มือคุณภาพควบคู่ไปทุกขั้นตอนพร้อมทั้งบันทึกผลการทำงานที่เกิดจาก P-D-C-A เป็นลายลักษณ์อักษร ในขณะเดียวกันควรจะมีการประเมินตนเอง เพื่อวิเคราะห์หาจุดอ่อนจุดแข็งที่เกิดขึ้นกับตนกับงาน และพัฒนาปรับปรุงให้ดีขึ้น อันจะเป็นประโยชน์และผลดีต่อองค์กรโดยภาพรวม  สำหรับการประเมินตนเองระดับบุคคล จะเกี่ยวข้องกับองค์ประกอบต่อไปนี้

                1. ภารกิจที่ได้รับมอบหมาย

                2. คู่มือคุณภาพของสถานศึกษา

                3. การทำงนอย่างเป็นระบบ PDCA

**1. ภารกิจที่ได้รับมอบหมาย**

เพื่อให้การประเมินตนเองระดับบุคคล สามารถที่จะตรวจสอบการทำงาน และพัฒนางานของตนเองได้ จะยึดกระบวนการทำงานตามภารกิจที่ได้รับมอบหมาย

**2. คู่มือคุณภาพของสถานศึกษา**

ในกระบวนการทำงานของแต่ละบุคคลไม่เพียงแต่จะยึดตามภารกิจที่ได้รับมอบหมาย  ยังจะต้องคำนึงถึงกระบวนการดำเนินงานและประสิทธิผลที่ได้ระบุไว้ในคู่มือคุณภาพในส่วนทีเกี่ยวข้องกับบุคคลหรือภารกิจด้วย

**3. การทำงานอย่างเป็นระบบ PDCA**

ในการทำงานของแต่ละบุคคลตามภารกิจที่ได้รับมอบหมายและตามคู่มือคุณภาพของโรงเรียนไทยรัฐวิทยา 95 (วัดโพธิ์ทองบน) จะใช้วิธีการทำงานแบบ PDCA เพื่อให้เกิดการพัฒนาตนเองอย่างต่อเนื่อง

ได้กำหนดให้บุคลากร แต่ละระดับมีการประเมินตนเอง ดังนี้

1. บุคลากร ประเมินตนเองโดยใช้แฟ้มสะสมงาน (Portfolio) ซึ่งสามารถนำมาเป็นเอกสาร / หลักฐานในการประเมินและตรวจสอบ

                2. บุคลากรในงานธุรการ ให้ประเมินตนเอง โดยใช้แฟ้มสะสมงาน เช่นเดียวกับอาจารย์

                3. บุคลากร ให้ใช้แบบฟอร์ม แผนปฏิบัติการประจำเดือน โดยใช้ขั้นตอนของ  PDCA ดังนี้

P : ระบุกิจกรรมที่จะต้องปฏิบัติตามภาระงานแต่ละเดือน พร้อมทั้งระบุวันที่ต้องปฏิบัติ ตามแผน PDCA - 1

D : ลงมือปฏิบัติงานตามที่ระบุในแผน หรือตามคู่มือคุณภาพ / ระเบียบปฏิบัติ

C : ตรวจสอบในแต่ละวัน และสรุปในแต่ละเดือนว่าการทำงานเป็นไปตามแผนหรือไม่ เพราะเหตุใด

A : เมื่อพบว่าการทำงานไม่เป็นไปตามแผน ได้แก้ไขอย่างไร ผลเป็นอย่างไร แนวทางการทำงาน / แผนงานในรอบเดือนต่อไป ควรเป็นอย่างไร

                สำหรับนักเรียนนั้น แม้ว่าในการประกันคุณภาพการศึกษาจะให้ความสำคัญแก่นักเรียนในฐานะลูกค้าคนสำคัญ แต่ผู้เขียนเชื่อว่า การสร้างคนให้มีคุณภาพ มีจิตสำนึกแห่งคุณภาพ มีนิสัยแห่งคุณภาพ น่าจะเริ่มตั้งแต่วัยเด็ก  นักเรียนทุกคนควรจะได้รับการปลูกฝัง เพาะบ่มนิสัยแห่งคุณภาพ ตั้งแต่อยู่ในสถานศึกษา ทั้งความคิดและการกระทำ เมื่อสำเร็จการศึกษาแล้ว จะได้เป็นคนที่มีคุณภาพของประเทศชาติต่อไป

                ดังนั้น นักครูผู้สอนควรฝึกฝนตนเองในการทำงานให้เป็นระบบ โดยใช้การทำงานแบบ PDCA สามารถที่จะทำได้ในระดับบุคคล และระดับโรงเรียน

                การทำงานแบบ PDCA ในระดับบุคคลหรือตัวนักเรียนเองนั้น นักเรียนสามารถประเมิน / วิเคราะห์ตนเองหาจุดแข็งจุดอ่อน ของตนเอง แล้วระบุเป้าหมายในการพัฒนาตนเอง หรือสิ่งที่ต้องการให้เกิด หรือไปให้ถึง / ความสำเร็จ หลังจากนั้น หาวิธี / วางแผนในการทำ / พัฒนา เพื่อไปสู่เป้าหมายนั้น ต่อจากนั้นลงมือทำตามที่วางแผน พร้อมทั้งกำหนดเวลาแล้วเสร็จ ระหว่างที่ทำก็ตรวจสอบผลการทำ / วิเคราะห์ เพื่อคาดคะเนถึงผลว่าจะเป็นไปตามเป้าหมายหรือไม่ และสามารถเปลี่ยนแปลง ปรับปรุงในขั้นนี้ได้ หลังจากนั้น วางแผนกำหนดแนวทางเพื่อปฏิบัติต่อไปใหม่

**สรุป**

                องค์กรใดจะประสบความสำเร็จหรือบรรลุเป้าหมายหรือไม่ ขึ้นอยู่กับทรัพยากรบุคคล เพราะคนเป็นศูนย์กลางความสำเร็จ  คนเป็นทรัพยากรที่มีคุณค่าขององค์กร เนื่องจากเป็นทรัพยากรที่สามารถพัฒนาให้มีศักยภาพเพิ่มขึ้นได้  คนเป็นทั้งผู้ที่จะกำหนดระบบงานที่เหาะสม  และเป็นผู้ปฏิบัติในระบบงานที่กำหนด